Писмо от Васил Левски до троянци, 15.07.1872
Братя!

… Изпращаме ви двайсет устава, които ще раздадете на действителните членове, [за] да работят по него. И те ще се дават, както и всчко нещо, под No, ще се бележи кому какво се дава и кога се е дало.

Вършете всичко според устава, [за] да не попадате в наказание! Събирайте и пари, докато дойда, защото трябват. Тогава ще ви дам всичките знакове и наставления, за да не би да пропадне нещо в неприятелски ръце.

* * * * *

Нужно е всеки действителен член отсега да се приготви с най-доброто оръжие. Казали сме навсякъде, пише и Вам: вижте и отбележете колко души ще се намерят в околността Ви, които да могат сега да се запишат по за една иглянка пушка, които сме прегледали и одобрили за наша[та] работа. Колкото по-малко се поръчат, толкова по-евтино ще ни паднат [дойдат]…

* * * * *

Касиерът трябва да води дневник за всички добри и недобри работи на всеки съучастник в народното дело, от който ден постъпва [на работа]. [Но], както казах и по-горе, вместо [под] името да се взема и дава, ще се взема и дава под No.

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.75, 97, 219

Писма от Васил Левски